פרק 2

**ביאת המשיח**

ביאת המשיח – זאת הייתה שליחותו וזה היה חלומו של הרבי. מה שעמד ביסוד הדחף האוטופי של הרבי לא היה בריחה מעוולות העולם. בעבורו, ביאת המשיח משמעותה החזרת האנושות לדרך הישר. פירושה כי ישרור שלום וכי כל עמי העולם יחתרו להתעלוּת רוחנית.

חלומו של הרבי לא התמצה ביצירת שינויים כשלעצמם, גדולים ככל שיהיו; הוא היה נשגב הרבה יותר – לשנות כליל את העולם. בהתאם לאמונה היהודית המסורתית תסמן ביאת המשיח את ראשית אחרית הימים – קץ ההיסטוריה, אך לא קץ החיים. צדק ושלום ישררו בעולם כולו; הפן הרוחני שבנו יתנשא מעל לכול; לא עוד פערים כלכליים וסכסוכים אלימים. יפחת הסבל עד שיעבור מן העולם. תפקידו של המשיח הוא להביא גאולה לעם היהודי ולאנושות כולה.

מי ששואפים לעולם טוב יותר רשאים לחלום על גאולה; הוגי דעות של ימינו משליכים את יהבם על הפוליטיקה, על הכלכלה ועל המדע. נראה כי בעולם המושגים החילוני **אין**[[1]](#footnote-1)\* כל משמעות לגואל. ההיסטוריה נועדה להמשיך במהלכה כמו מזה אלפי שנים. נראה כי טבע האדם כבול להרגליו ואין כל סיכוי לשנותו. אפילו יהודים דתיים המתפללים שלוש פעמים ביום לביאת המשיח, רק לעתים רחוקות מייחסים לכך היתכנות רבה. אפשר שאנו עסוקים יתר על המידה בקיומנו החומרי. האדישות הזאת והספקנות הזאת לגבי היתכנותה של הגאולה הם שהיו האתגר הגדול ביותר בעיני הרבי.

1. \* מילה זו חסרה בטקסט שהוגש אך היא מתבקשת מן התוכן וגם כלולה בספר המקורי. [↑](#footnote-ref-1)